ประวัติ Potato Corner เฟรนช์ฟรายส์จากฟิลิปปินส์
“ถ้าประตูหนึ่งปิด เราไปเปิดอีกประตูก็ได้” นี่คือประโยคที่แสดงถึงทัศนคติของผู้ก่อตั้ง Potato Corner ร้านเฟรนช์ฟรายส์ชื่อดัง  แล้วที่มาของ Potato Corner เป็นอย่างไร ลงทุนแมนจะเล่าให้ฟัง
3 ก.ย. 2562

ประวัติ Potato Corner เฟรนช์ฟรายส์จากฟิลิปปินส์ / โดย ลงทุนแมน
“ถ้าประตูหนึ่งปิด เราไปเปิดอีกประตูก็ได้”
นี่คือประโยคที่แสดงถึงทัศนคติของผู้ก่อตั้ง Potato Corner ร้านเฟรนช์ฟรายส์ชื่อดัง
แล้วที่มาของ Potato Corner เป็นอย่างไร
ลงทุนแมนจะเล่าให้ฟัง
Potato Corner เกิดขึ้นครั้งแรกที่ฟิลิปปินส์ในปี 1992 โดย Joe Magsaysay ผู้เป็น CEO ของ Potato Corner และกลุ่มเพื่อนของเขา
ชีวิตในวัยเด็กของ Joe Magsaysay เริ่มต้นด้วยความยากลำบาก เขาสูญเสียพ่อผู้เป็นเสาหลักของครอบครัวตั้งแต่เด็ก ทำให้ต้องหางานทำเพื่อหาเงินขณะที่เรียนไปด้วย
ทุกวันหลังเรียนเสร็จ เขาต้องไปทำงานนอกเวลา ที่ร้านอาหารแห่งหนึ่ง ตั้งแต่ 1 ทุ่มจนร้านปิด ทำตั้งแต่เช็ดโต๊ะ ทำความสะอาดร้าน ไปจนถึงทำหน้าที่เป็นแคชเชียร์
ด้วยความขยันขันแข็งของเขา ทำให้หัวหน้าเสนองานประจำให้แก่ Joe Magsaysay
โชคดีของเรื่องนี้ก็คือ เขาจะมีเงินมากขึ้นเมื่อได้งานประจำ แต่โชคร้ายก็คือถ้าทำงานประจำเขาต้องออกจากโรงเรียน
เขาตัดสินใจอยู่นาน เพราะการเรียนก็สำคัญ แต่การหาเงินเพื่อมาช่วยครอบครัวก็สำคัญไม่แพ้กัน แต่สุดท้ายทางเดินที่เขาเลือกคือ การออกมาทำงานประจำ..
ระหว่างที่ทำงานประจำ เพื่อนของ Joe Magsaysay ได้มาชวนเขาไปร่วมหุ้น เพื่อร่วมกันทำธุรกิจเฟรนช์ฟรายส์ในชื่อ Potato Corner เนื่องจากเพื่อนของเขามองว่า การที่ตัวเขามีประสบการณ์ในการทำร้านอาหาร น่าจะช่วยให้ธุรกิจนี้ไปได้ดี
ดังนั้น เขาจึงตัดสินใจมาร่วมหุ้นกับเพื่อนทำธุรกิจเล็กๆ นี้ โดยที่เขายังทำงานประจำอยู่ด้วย
แม้จะใช้เงินลงทุนเริ่มต้นในธุรกิจนี้เพียง 255,000 บาท แต่พวกเขาก็ไม่มีเงินในตอนนั้นมากนัก ทำให้ต้องใช้โรงรถที่บ้านของ Joe Magsaysay ในการเริ่มทำธุรกิจ
เงินลงทุนในส่วนของ Joe Magsaysay จำนวน 64,000 บาท สำหรับตัวเขานั้นก็ไม่มี จนต้องไปขอยืมเพื่อน
ในตอนนั้นหัวหน้าร้านอาหารที่ Joe Magsaysay ทำงานประจำด้วย ได้เรียกเขามาคุยและถามว่า เขาทำงานอื่นควบคู่ไปด้วยหรือไม่
เขาตอบว่าใช่ “ผมทำธุรกิจเล็กๆ ควบคู่กับงานประจำไปด้วย”
หัวหน้าย้อนกลับมาถามเขาต่อว่า
“คุณจะทำงานที่ร้านอาหารเราต่อ หรือจะไปทำธุรกิจเล็กๆ ที่คุณกำลังทำอยู่”
เขาตัดสินใจอยู่นานเพราะงานประจำที่เขาทำเป็นงานที่มั่นคง มีรายได้ต่อเนื่อง ขณะที่ธุรกิจของ Potato Corner ยังเล็ก และรายได้ยังน้อยเมื่อเทียบกับงานประจำที่ทำอยู่
การตัดสินใจครั้งสำคัญเกิดขึ้นอีกครั้ง เหมือนตอนที่เขาต้องเลือกระหว่างจะเรียนต่อหรือทำงาน สุดท้ายเมื่อต้องเลือก เขาตัดสินใจเลือกที่จะมาทุ่มเทให้กับ Potato Corner กับเพื่อนๆ
Potato Corner เริ่มเปิดสาขาแรกอย่างเป็นทางการในปี 1992 ซึ่งได้รับการตอบรับอย่างดี แต่เนื่องจากการขยายสาขาต้องใช้เงินทุนเยอะ Joe Magsaysay จึงขยายสาขาด้วยการขายแฟรนไชส์ จนทำให้ธุรกิจมีการเติบโตอย่างรวดเร็ว
จุดเปลี่ยนของธุรกิจเกิดขึ้นอีกครั้งในปี 2006 เมื่อมีนักเรียนชาวอินโดนีเซียมาเรียนที่ฟิลิปปินส์แล้วอยากให้ Potato Corner ไปเปิดสาขาที่อินโดนีเซีย จึงติดต่อมาหา Joe Magsaysay
ทำให้เขาตัดสินใจเปิดสาขาที่อินโดนีเซียหลังจากศึกษาตลาดมาเรียบร้อย ซึ่งเป็นสาขาแรกของ Potato Corner ในต่างประเทศ
ในปี 2018 Potato Corner ได้กระจายสาขาเข้าไปใน 11 ประเทศ ประกอบด้วย สหรัฐอเมริกา ฟิลิปปินส์ อินโดนีเซีย ปานามา ออสเตรเลีย ไทย ฮ่องกง กัมพูชา สิงคโปร์ เวียดนาม และคูเวต
ปัจจุบัน จำนวนสาขาของ Potato Corner มีอยู่กว่า 1,500 ร้านทั่วโลก โดยสัดส่วนระหว่างร้านของบริษัทอยู่ที่ 25% และร้านแฟรนไชส์อยู่ที่ 75%
สำหรับประเทศไทยนั้น Potato Corner ได้เข้ามาตั้งแต่ปี 2016 โดยอยู่ภายใต้การบริหารงานของบริษัท ร็อคส์ พีซี จำกัด ซึ่งมีอยู่ 37 สาขาทั่วประเทศ
รายได้ของ Potato Corner ในประเทศไทย
ปี 2016 รายได้ 8.6 ล้านบาท
ปี 2017 รายได้ 83.7 ล้านบาท
ปี 2018 รายได้ 166.9 ล้านบาท
ใครจะไปคิดว่าเฟรนช์ฟรายส์ปรุงรสถ้วยเล็กๆ จะมีรายได้หลักร้อยล้านบาท ดูจากรายได้ช่วงที่ผ่านมา พอบอกได้ว่า ธุรกิจนี้กำลังเติบโตไปได้ดี
เรื่องราวความสำเร็จของ Potato Corner บอกเราว่า
ความสำเร็จของธุรกิจก็เริ่มต้นจากจุดเล็กได้
ดังนั้น ถ้าเรากำลังทำอะไรบางอย่าง แม้มันอาจดูเล็กในวันนี้
ขอให้เราตั้งใจทำมันออกมาให้ดี
ไม่แน่สิ่งเล็กๆ ในวันนี้ อาจจะกลายเป็นสิ่งที่ยิ่งใหญ่ในอนาคตก็เป็นได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-
 
-